ขยายเวลาเอื้อทำธุรกิจบัตรอีมันนี่
ธปท.แจ้งนันแบงก์ทำธุรกิจบัตรอีมันนี่ ขออนุญาตเปิด-ปิดกิจการได้ใน 60 วัน ช่วยอำนวยความสะดวกขึ้น
29 พ.ค. 2558

ธปท.แจ้งนันแบงก์ทำธุรกิจบัตรอีมันนี่ ขออนุญาตเปิด-ปิดกิจการได้ใน 60 วัน ช่วยอำนวยความสะดวกขึ้น 
นางนิศารัตน์ ไตรรัตน์วรกุล ผู้อำนวยการอาวุโส ฝ่ายระบบการชำระเงิน ธนาคารแห่งประเทศไทย (ธปท.) ได้ออกหนังสือเวียนแจ้งถึงผู้ให้บริการการชำระเงินทางอิเล็กทรอนิกส์ที่มิใช่สถาบันการเงิน (นันแบงก์) รับทราบแนวปฏิบัติตามประกาศกระทรวงการคลัง เรื่องการประกอบธุรกิจบัตรเงินอิเล็กทรอนิกส์ (บัตรอีมันนี่) ที่มีการปรับปรุงให้การทำงานสอดคล้องกับระยะเวลาที่ใช้ดำเนินงานจริงและอำนวยความสะดวกให้ผู้ประกอบการมากขึ้น
ผู้ประกอบการ เช่น บัตรทรูฯ บัตรเอ็มเพย์ ต้องได้รับอนุญาตจากรัฐมนตรี โดยยื่นคำขออนุญาตผ่าน ธปท.ก่อนประกอบธุรกิจให้แล้วเสร็จภายใน 60 วัน จากเดิมที่ พ.ร.บ.วิธีปฏิบัติราชการทางปกครองฉบับเดิมกำหนดว่า หากกฎหมายใดไม่มีระยะเวลากำหนดที่ชัดเจนให้ดำเนินการให้แล้วเสร็จใน 30 วัน และให้ผู้ประกอบการต้องขออนุญาตภายใน 60 วัน ก่อนที่จะลดทุน หยุด หรือระงับกิจการ รวมถึงย้ายสำนักงานใหญ่หรือปิดสาขา 
ทั้งนี้ ณ สิ้นเดือน ก.พ. มีผู้ประกอบการอยู่ราว 8-9 ราย โดยบัตรอีมันนี่ของนันแบงก์ที่ให้บริการอยู่มีประมาณ 25 ล้านใบ มีมูลค่าการเติมเงิน 4,167 ล้านบาท และมีมูลค่าการใช้จ่าย 4,177 ล้านบาท